Gautengse vrou verdrink in KZN-seeArgieffoto: Christo Brits ŉ Vrou van Gauteng, vermoedelik 49, het Sondag in die see by Margate verdrink nadat sy glo deur seestrome meegesleur is. Jeremiah Jackson, bevelvoerder van die Nasionale Seereddingsinstituut (NSRI) by Shelly Beach, het gesê hul span is omstreeks 14:00 uitgeroep en het saam met die polisie, lewensredders, brandweer en reddingspanne van die Ray Nkonyeni-munisipaliteit en Med-Evac-ambulansdienste na die toneel gehaas. Die vrou, glo van Boksburg afkomstig, se liggaam is in die vlak water opgespoor nadat sy glo deur seestrome meegesleur is in ŉ omgewing wat nie deur lewensredders beman word nie. “Die seestrome het haar na die strand suid van die visvangpier in Margate gebring en daar het lewensredders haar uit die water gebring en kardiopulmonêre resussitasie begin toepas. Paramedici het later dié pogings oorgeneem,” het Jackson gesê. Die pogings was egter onsuksesvol en die vrou is op die toneel dood verklaar. Die polisie doen ŉ geregtelike doodsondersoek.